**НАСТАВНО – НАУЧНОМ ВЕЋУ**

**Филозофски факултет – Универзитет у Београду**

**Чика Љубина 18 – 20**

На својој редовној седници од 26. децембра 2019.године Наставно – научно веће Филозофског факултета - Универзитета у Београду изабрало је доле потписане у Комисију за оцену и одбрану докторске дисертације ***Виноградарство у средњовековној Србији*** докторанда Марине Штетић. После пажљивог читања и прегледа дисертације Комисија има част да Већу поднесе следећи

**И З В Е Ш Т А Ј**

**Основни подаци о кандидату и дисертацији**

Марина Штетић рођена је 13. јуна 1988. године у Јагодини, где је завршила основну школу и гимназију. Студије историје на Филозофском факултету Универзитета у Београду, на Одељењу за историју, уписала је 2007. године, а дипломирала 25. септембра 2013. са просечном оценом 9,53. Не истом Одељењу је успешно окончала и мастер студије. Докторске студије уписала је 9. јануара 2015. на катедри за Историју српског народа у средњем веку са историјском географијом и старословенским језиком. Звање истраживач-сарадник Филозофског факултета у Београду стекла је 14. априла 2016. године, док је током докторских студија на одељењу за историју била ангажована као сарадник у настави на предметима Историјска географија и Територијално-управна организација српских земаља у средњем веку. Предлог теме докторске дисертације под називом *Виноградарство у средњовековној Србији* одбранила је 23. новембра 2016. године. Током 2017. била је стипендиста јапанске Sasakawa (Сасакава) фондације за младе лидере – Sasakawa Young Leaders Fellowship Fund (Sylff), од када је и члан истоимене асоцијације. Део истраживања на докторској дисертацији обавила је у Државном архиву у Дубровнику у Хрватској, такође као стипендиста Сасакава фондације у оквиру посебног програма за истраживање у иностранству (Sylff Research Abroad – SRA). Од маја 2018. године члан је пројекта Министарства просвете, науке и технолошког развоја Републике Србије, под називом: *Насеља и становништво српских земаља у позном средњем веку (XIV–XV век)* при Центру за историјску географију и историјску демографију на Одељењу за историју Филозофског факултета у Београду. Говори француски и енглески језик, служи се италијанским. Током докторских студија објавила је неколико радова у водећим научним часописима и учествовала на два научна скупа.

Рукопис докторске дисертације Марине Штетић састоји се од 396 страна основног текста, са научним апаратом испод текста, опширном Библиографијом коришћених извора и литературе, као и више историјских карата. Излагање је подељено у шест поглавља: Увод (стр. 1 – 46), поред критичког осврта на изворе и литературу садржи и осврт на виноградарство до 12. века, као и излагање о мерама које су се користиле у виноградарству у средњем веку.Следећа три поглавља су главни истраживачки део тезе, почев од најобимнијег: Распрострањеност винограда (стр. 47 – 196) у коме су приказани реони узгоја винове лозе у средњовековној српској држави. У следећем поглављу ауторка је разматрала технологију и начине подизања (узгоја) винове лозе (стр. 197 – 257). У четвртом поглављу М. Штетић се бавила облицима својине над виноградима и обавезама зависног становништва у вези са обрадом (стр. 258 – 312). На основу доступних изворних података приказана је трговина вином, као производом винове лозе (стр. 313 – 368). Излагање се завршава разматрањем улоге вина и винове лозе у материјалној и нематеријалној култури (стр. 369 – 385). Теза садржи и опширан Закључак.

**Предмет и циљ дисертације**

Предмет ове дисертације је виноградарство као грана земљорадње у средњовековној Србији. Гајење винове лозе код Срба у средњем веку је била најважнија делатност у земљорадњи, ако се изузме узгој житарица који апсолутно доминира у процесу земљорадничких активности. Виноградарством су се бавили земљорадници (меропси, сокалници, отроци), али и власи, посебно у 15. веку. За узгој винове лозе посебно су били заинтересовани манастири, који су, попут Светих Арханђела код Призрена, имали читаве комплексе винограда. За ову делатност били су заинтересовани и српски владар и властела. Подизање винограда је било знатно скупље од узгоја житарица и напорније, земља је морала да се трапи, ђубри и обрађује, а и сама лоза је тражила посебну негу (окопавање, орезивање). Уложено у подизање винограда није се одмах враћало јер је виновој лози требало извесно време да почне да даје плодове. Због овога су се сељаци теже одлучивали на подизање винограда, а у залеђу Дубровника у ову производњу су улагали и дубровачки грађани дајући сељацима новац на зајам за подизање винограда.

Циљ ове дисертације је да свеобухватно, на основу свих расположивих извора и литературе, обради појаву, развој и дружтвене појаве везане за виноградарство. Мора се овде истаћи посебна вредност дисертације у томе што је израђена и на основу дубровачке и которске архивске грађе. М. Штетић је показала у свом раду значај, ширење и опсег виноградарства у средњовековној Србији, као и његово место и улогу у привреди Србије. Ауторка је била упућена на разноврсне изворе, разлитиче провинијенције: од архивске грађе, преко дипломатичких извора до турских пописних књига (дефтера). Пошавши од радних хипотеза она је успела да покаже место и улогу виноградарства, социјалне односе који се развијају око ове привредне активности, као и власничку структуру поседа под виноградима.

Марина Штетић је при изради ове дисертације морала да спроведе истраживања из области привредне историје, социјалних односа у српском средњовековном друштву, да се позабави историјском географијом и односом простора, људи и привредне културе (винове лозе). Кандидаткиња је све ове истраживачке послове послове урадила више него успешно. Она је макисимално искористила и сву расположиву литературу, која није малог обима, уз критички однос према њој. Све постављене хипотезе у истраживањима су потврђене кроз изворну грађу.

**Кратак опис садржаја**

Као што смо напред истакли докторска дисертација Марине Штетић садржи пет основних поглавља у којима су размотрени сви аспекти везани за дату тему. У поглављу о *Распрострањености винограда* ауторка приказује рејоне у којима је узгајана винова лоза. Излагање почиње од приморских територија (Хум, Требиње и Зета са Пилотом) на којима се винова лоза галјила у континуитету од античких времена па до краја средњег века. За овај простор М. Штетић је располагала и подацима из приморских архива. У унутрашњости српске државе ауторка је издвојила следеће регионе узгоја винове лозе: Македонија, Косово и Метохија, долина Ибра и Полимље, долина Јужне Мораве и њен слив, долина Западне и Велике Мораве, Браничево и Шумадија. Ова подела је условљена и карактером очуване изворне грађе и временског раздобља у коме се појављују први подаци о узгоју винове лозе. У поглављу *Подизање и обрада винограда* расправљано је о врстама и начину гајења винове лозе и о обради земљишта при подизању винограда, као и о свим врстама радова везаних за виноградарство.

У наредном поглављу Марина Штетић расправља о облицима поседовања винограда (баштина, купљеница, подчињена баштина, закуп) и обавезама зависног становништва при обради винограда својих господара. Из архивских докумената и дипломатичких извора може се закључити да су земаљски господари поклањали велику пажњу узгоју винове лозе и обради земљишта, па постоје читаве одредбе које се односе на ову тему. Ауторка је пажљиво размотрила све ове податке и донела слику феудалних односа везаних за односе при узгоју винове лозе.

У поглављу о трговини вином М. Штетић приказује начине трговине у средњем веку, путеве и царинске прописе који су важили на простору средњовековне Србије. Пажња је посвећена и начину преношења робе. Трговина вином се одвијала на трговима, а најзначајнији су били они у Приморју, како за увоз, тако и за извоз вина. Увозило се квалитетно вино из Италије и Грчке. У Приморју се преко трговине вином регулисала хиперпродукција у производњи, која је спречавана забранама продаје вина из одређеног подручја. Ауторка је дужну пажњу посветила и унутрашњој трговини на трговима и по крчмама широм средњовековне Србије. На крају је М. Штетић у посебном поглављу обратила пажњу и на материјалну и нематеријалну културу везану за вино и винову лозу. Овде је скренута пажња на употребу вина као хране у свакодневном животу обичног становништва, као и на улогу вина у црквеном животу и верским обредима.

**Основни резултати и научни допринос**

До израде ове докторске дисертације виноградарство у средњовековној Србији није било на адекватан начин истраживано као посебна појава у српском друштву. Марина Штетић је приступила комплексном истраживању ове теме што је допринело постизању потпунијих резултата из више области историјске науке. Највећи допринос ове тезе је у области привредне историје и историје друштва. Такође, значајан је допринос и у изучавању структуре српског средњовековног друштва и социјалних односа, али и у историји привредних односа, од градских до сеоских. У набројеним областима ауторка дисертације је дала оригинални научни допринос својим истраживањима.

**Закључак**

На основу представљеног садржаја и постигнутих резултата може се закључити да је докторска дисертација ***Виноградарство у средњовековној Србији*** Марине Штетић оригинално научно дело засновано на самосталним истраживањима којима је ауторка одговорила на сва важна питања теме. Имајући ово у виду Комисија предлаже Већу да одобри усмену одбрану ове докторске дисертације. Комисија задржава право да неке мање примедбе упути кандидаткињи приликом усмене одбране.

У Београду, 16. 01. 2020.

Комисија:

Др Ема Петровић, редовни професор

Филолошки факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јелена Мргић, ванредни професор

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Снежана Божанић, ванредни професор

Филозофски факултет, Нови Сад

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Синиша Мишић, редовни професор

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ментор и писац Извештаја)